สธท.ชง5วิธีแข่งเออีซีรัฐไม่ช่วยธุรกิจเหนื่อย
สภาธุรกิจตลาดทุนไทยระดมสมอง เสนอ (สศช.) ถึง 5 มาตรการหนุนให้ธุรกิจไทยแข่งขันสบายเปิดเออีซี
27 ก.ย. 2555

สภาธุรกิจตลาดทุนไทยระดมสมอง เสนอ (สศช.) ถึง 5 มาตรการหนุนให้ธุรกิจไทยแข่งขันสบายเปิดเออีซี
นายไพบูลย์ นลินทรางกูร ประธานกรรมการ สภาธุรกิจตลาดทุนไทย (สธท.) เปิดเผยว่า สภาธุรกิจตลาดทุนไทยมีการประชุมเชิงปฏิบัติการร่วมกับภาคเอกชน 5 สถาบัน และจัดทำแผนปฏิบัติการเตรียมพร้อมสู่ประชาคมเศรษฐกิจอาเซียน (เออีซี) เสนอต่อสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เพื่อร่วมกันขับเคลื่อนต่อไป
สภาฯ เสนอ 5 มาตรการให้รัฐบาลพิจารณา ประกอบด้วย 1.การส่งเสริมการลงทุนในต่างประเทศ 2.การปรับปรุงมาตรฐานการดำเนินธุรกิจให้สอดคล้องกับการเปลี่ยนแปลง 3.ส่งเสริมการออกพันธบัตรสกุลเงินบาท 4.การควบรวมกิจการ และ 5.พัฒนาตลาดหลักทรัพย์อินโดจีน เพื่อแสดงจุดยืนและแนวทางที่ชัดเจนของตลาดทุนไทยในการเตรียมความพร้อมเข้าสู่เออีซีในปี 2558
“ตลาดทุนไทยน่าจับตามองมากขึ้น และยังเป็นโอกาสในการขยายการลงทุนเชื่อมโยงในระดับภูมิภาคและต่างประเทศมากขึ้น แต่ประเทศไทยต้องมียุทธศาสตร์ที่ชัดเจน เพื่อปูทางสู่โอกาสทางธุรกิจและสามารถแข่งขันในระดับสากลได้” นายไพบูลย์ กล่าว 
สำหรับการสนับสนุนการลงทุนในต่างประเทศนั้นมีหลายเรื่องที่รัฐบาลจะต้องทำ เช่น การประกันความเสี่ยงและสินเชื่อดอกเบี้ยต่ำให้บริษัทขนาดกลางและขนาดเล็ก (เอสเอ็มอี) การปรับปรุงอัตราภาษีทั้งระบบ เพื่อลดปัญหาการเสียภาษีที่ซ้ำซ้อนและเสียในอัตราที่สูง และการคุ้มครองการลงทุนของธุรกิจไทยในต่างประเทศ